La Bibia piemontèisa/Testament Vej/Coelet/Coelet 10


Qoèlet

10

La folarìa e la saviëssa 

Parèj coma na mosca mòrta a peul vasté 'l balsam dël përfumé: un pòch ëd matarìa a vasta la saviëssa e l'onor. 

Ël pensé dël savant a lo porta an sla strà giusta, ma col dël sensa sust an sla sbalà.

As peul arconòsse na përson-a sensa sust fin-a da la manera ch’a marcia an sla stra. A l’é coma s’a disèissa a tuti: “Mi i son un fòl”. 

Se la flin-a d'un potent as anvisca contra 'd ti, lassa pa tò pòst, sta calm, përché la calma a pasìa 'dcò j'ofèise pì greve. 

A-i é n’àutr mal che mi i l'hai beicà sota 'l sol: ëd rè e ‘d governator a peudo fé n’eror pitòst grev: quand ch’a buto ant ij pòst pì àut d’autorità, dij fòj, e coj ch’a-i san fé, ëd gent dal valor provà,  an posission basse. I l'hai vëddù dë s-ciav ch’a van a caval e 'd prinsi marcé a pé coma 'd servent. 

Col ch'a scava na tampa a podrìa tombeje andrinta, e col ch'a dësbela na muraja a podrìa esse mordù da na serp. Col ch'a s-ciapa le pere a podrìa fesse dël mal e col ch'a ressia 'l bòsch a-i è privo ch’as taja. 

Se 'l fer a taja nen e as mòla pa 'l fil, a venta travajé 'd pì: a-i la fà col ch'a deuvra bin la saviëssa. 

Se 'l serpent a lo mòrd anans d'esse anciarmà, a còsa serv a fé l'ancantador? 

Le paròle dla bòca dël savi a-j vagno d’aprovassion, ma ij làver dël sensa sust a lo mando an malora. Ij sensa sust a fondo ij sò pensé an sù ‘d fàusse premësse: a l’é parèj che soe conclusion a saran ëd matarìe grame.

Ël sensa sust a dis tròpe paròle: Sà-lo pa l'òm lòn ch'a-j capitrà? Col ch'a l'é ch'a-j dirà lòn ch'a-i sarà dòp ëd chiel? 

Ij fòj a fan mach un pò ‘d travaj e già a son strach: a peudo gnanca pì trové la strà ch’a-j pòrta a ca.

Maleur a ti, pais, ch'it l'has un fiolin sensa esperiensa për rè, e andova ch’ ij prinsi a son là ch’a fan festa fin-a da la matin! Ti, bonorà, pais, ch'it l'has për rè n'òm lìber e ij prinsi a fan disné quand ch'a l'é l'ora përchè a l’han fam e nen da sventronà. 

Për la gargarìa ël sofit a droca e për la fagnanerìa dle man a pieuv antëcà. 

Për esse content as fan ëd disné e 'l vin a dà gòj a la vita, ma a son ij sòld ch’a conto da pì. Sparla pa dël rè gnanca con ël pensé e maledis nen ël potent gnanca da stërmà an toa stansia da let, përchè n'osel dël cél a podrìa portèje la vos e dije lòn ch’it l’has dit!

Nòte 

Piemontèis
Bibia
Testament Vej
Coelet